בובספוג מכנסמרובע

בּוֹבּסְפוֹג מִכְנָסמְרֻבָּע (באנגלית: SpongeBob SquarePants) היא סדרת אנימציה אמריקאית הומוריסטית שנוצרה על ידי הביולוג הימי והאנימטור סטיבן הילנבורג עבור רשת ניקלודיאון האמריקאית. הסדרה שודרה לראשונה בערוץ ניקלודיאון של ארצות הברית ב־1 במאי 1999. העלילה מתרחשת בעיר במעמקי הים, ומתמקדת בהרפתקאותיהם של ספוג ים בשם בובספוג מכנסמרובע ושל קרוביו. בישראל, הסדרה החלה את שידוריה ב-1 ביולי 2003 עם פתיחת ערוץ ניקלודיאון הישראלי, ומאז משודרת בדיבוב לעברית; בעבר, גרסה מתורגמת שודרה בערוץ בשעות הלילה. החל מאוגוסט 2017 משודרת הסדרה בדיבוב לערבית בערוץ מכאן 33. ב-2023 הודיעה ניקלודיאון כי הסדרה תחודש לעונה 15. ערך מורחב – בובספוג מכנסמרובע - פרקים עלילת הסדרה מתמקדת בספוג ים תיבתי-מלבני וצהוב בשם בובספוג מכנסמרובע, שנקלע לצרות בלי שהוא מתכון לכך. בובספוג מתגורר בעיר תת-מימית בשם "ביקיני בוטום" (שמבוססת על אי אמיתי בשם "ביקיני", ומילולית – חלק תחתון של בגד ים ביקיני). ביתו של בובספוג עשוי מאננס, והוא גר יחד עם חיית המחמד שלו, גארי החילזון. בובספוג עובד כטבח במסעדת המזון המהיר "הסרטן הפריך". הוא נוטה להרגיז את שכנו בעל האופי הממורמר, התמנון סקווידוויד טנטקלס, ולהיקלע לתסבוכות והרפתקאות שונות יחד עם שני חבריו הטובים: כוכב ים ורוד בשם פטריק סטאר שגר מתחת לסלע עם רהיטים שעשויים מחול, וסנאית חכמה בשם סנדי צ'יקס שיודעת קראטה. מר קראב הוא בעל מסעדת "הסרטן הפריך" ומעסיקו של בובספוג, הידוע בקמצנותו. פלנקטון הוא אויבו המושבע של מר קראב ומנהל את מסעדת הדלי, ולאורך הסדרה הוא מנסה שוב ושוב לגנוב את המתכון הסודי לקציצת הסרטן של המקום. בובספוג וחבריו חיים בעיר ביקיני בוטום, עיר מודרנית שמכילה מרכז מסחרי, פרוורים, חופים, שדה תעופה, מערכת תחבורה ציבורית ויריד. סטיבן הילנבורג ציין בעבר כי ביקיני בוטום מבוססת בצורה רופפת על העיר סיאטל. העיר מכילה בתי עסק שונים, לרבות מסעדות, חנויות, מפעלים ובתי אבות (מסעדת הסרטן הפריך בעצמה שוכנת במבנה שהיה בית אבות). אמצעי התחבורה העיקרי של תושבי ביקיני בוטום הוא סירות. ביקיני בוטום והאזור הסמוך לעיר מכילים הרים, יערות, אגמים, לגונות, מערות, ערבות, שוניות, נהרות, ואזורים מדבריים שוממים אשר מוצגים לאורך פרקי הסדרה. באופן אירוני, בפרקים רבים בסדרה העלילה מתרחשת בחוף ים, דבר שאיננו הגיוני, שכן העיר שוכנת מתחת למים. האוכלוסייה של ביקיני בוטום מורכבת מחיות דמויי אדם שונות בהם דגים, לווייתנאים, סרטנאים, ספוגיים, דגי קלמארי, תמנונאים, כוכבי ים, דגי אנשובי, לובסטרים, כרישים, אבו נפחא, וחיות בדיוניות כגון מפלצות ים. בנוסף, מוצגות בסדרה חיות ים כגון מדוזות, סוסוני ים, חלזונות, תחשי נהרות, ותולעים. אלו אינם דמויי אדם והם בדרך כלל מוצגים כחיות מחמד או חיות בר. לדוגמה, הצדפות מייצגות בסדרה עטלפים וציפורים, החלזונות מייצגים בסדרה חתולים, התולעים מייצגות בסדרה כלבים והמדוזות מייצגות בסדרה דבורים או פרפרים, שכן תחביבו של בובספוג הוא ציד מדוזות, הדומה באופיו לציד פרפרים. מרבית הדמויות בסדרה הן יצורים ימיים, פרט לסנדי צ'יקס, פאטצ'י הפיראט (מנהל מועדון המעריצים של בובספוג המופיע במספר פרקים כדמות כעצמה) וכל פרק בפתיח של בובספוג, פוטי התוכי (עוזרו של פאטצ'י הפיראט) ואיש הים ונער הקסם – שני קשישים המגלמים בסדרה גיבורי על בדימוס בעלי תוכנית טלוויזיה משלהם. מרכיבי בשר "קציצת הסרטן" הם סוד מסחרי בביקיני בוטום, אותו מנסה שלדון פנלקטון לגנוב מיוג'ין קראב לאורך הסדרה, וזאת על מנת שמסעדתו המתחרה תוכל לשגשג. מעריצים הניחו שקציצת הסרטן עשויות מבשר סרטנים כנרמז על-פי שמה, וכן על-פי עיצוב המסעדה כמלכודת סרטנים. יוצרי הסדרה פרסמו כי קציצות הסרטן טבעוניות ואינן מכילות מרכיבים מן החי. ערך מורחב – בובספוג מכנסמרובע - דמויות בובספוג מכנסמרובע (SpongeBob SquarePants):(הקישור אינו פעיל) הדמות הראשית בסדרה. בובספוג הוא ספוג צהוב. הוא אופטימי וידידותי. בובספוג גר בתוך אננס, בשכנות לסקווידוויד ופטריק. הוא עובד במסעדה המצליחה "הסרטן הפריך" בתור טבח המכין קציצות סרטן. אוהב להתאמן עם חברתו הסנאית סנדי בקראטה, להפריח בועות סבון ולדוג מדוזות עם כוכב הים פטריק, חברו הטוב ביותר. בובספוג לומד בבית הספר לשיט של גברת פאף, על מנת להוציא רישיון נהיגה בסירה, אך תמיד נכשל במבחן הרישוי. בובספוג מגדל חילזון מחמד בשם גארי. הוא אוהב ומעריך את סקווידוויד ומעריץ את איש הים ונער הקסם. פטריק סטאר (Patrick Star): פטריק הוא כוכב ים ורוד, וחברו הטוב ביותר של בובספוג. פטריק הוא מגושם וטיפש, וגר מתחת לסלע בשכנות לבובספוג ולסקווידוויד. פטריק ובובספוג ידועים בהתנהגותם הילדותית ובמסירותם לתחביביהם: לדוג מדוזות, הערצתם אל איש הים ונער הקסם, הפרחת בועות סבון וכדומה. לפטריק אחות גדולה בשם סם ואחות קטנה לא קאנונית בשם סקווידינה שהופיעה בפרק "ליצנים על הירח". סקווידוויד טנטקלס (Squidward Tentacles):(הקישור אינו פעיל) (בגרסה האנגלית נקרא סקווידוורד טנטקלס) תמנון ממורמר, גס רוח ואינו חברותי. שונא את בובספוג. סקווידוויד הוא שכנם של בובספוג ופטריק, וגר בתוך מואי, פסל אופנייני לאיי הפסחא. סקווידוויד שונא את שכניו, אך עובד יחד עם בובספוג במסעדת "הסרטן הפריך" כקופאי. בזמנו הפנוי הוא נוהג לנגן בקלרינט (אף על התגובות השליליות שהוא מקבל), ללכת למוזיאון, לרקוד, לפסל ולצייר את עצמו. מעריץ של הלהקה "בנים שבוכים". סקווידוויד מתנהג בחוסר סבלנות כלפי המשחקים של בובספוג ופטריק ומנסה לחבל בהם כדי לזכות בשקט ושלווה. בובספוג ופטריק חושבים שהוא החבר הטוב ביותר שלהם ובטוחים שגם הוא חושב כך, אף על פי שהוא מראה להם באופן תדיר כמה הוא שונא אותם. יריבו של סקווידוויד הוא סקוויליאם פנסיסן. סקווידוויד מקנא בסקוויליאם, באחד הפרקים מסופר שלפני שבובספוג בא לביקיני בוטום, סקווידוויד היה יצור שמח ואופטימי והייתה לו גינה גדולה, אך כשהאננס של בובספוג נפל לביקיני בוטום הוא הרס אותה ומאז הוא לא מאושר ושונא את בובספוג אך עדיין בעל אמפתיה אליו. סנדי צ'יקס (Sandy Cheeks):(הקישור אינו פעיל) סנאית, חברתם הטובה של בובספוג ופטריק. פגשה את בובספוג לאחר שהציל אותה מצדפה בעונה 1. סנדי היא מדענית אשר הגיעה ממדינת טקסס ונחשבת לאחת הדמויות האינטליגנטיות ביותר בביקיני בוטום. מכיוון שסנאים חיים ביבשה, סנדי חובשת קסדת אוויר וחליפה אשר מבודדת אותה מהמים, סנדי גרה בתוך כיפה המלאה באוויר, ובה מאפייני חיים יבשתיים רבים כגון: עץ, דשא ואפילו מזרקה קטנה עם ציפור בתוכה. סנדי בעלת חגורה שחורה בקראטה ונוהגת להתאמן עם בובספוג. יוג'ין קראב (Eugene H. Krabs) (מכונה גם מר קראב):(הקישור אינו פעיל) סרטן. מר קראב גר בבית בצורת עוגן והוא בעל מסעדת "הסרטן הפריך" ומעסיקם של בובספוג וסקווידוויד. מר קראב הוא אביה של פרל ובנה של גברת קראב. מכיוון שהוא לא סומך על בנקים, הוא מחביא את כל הונו מתחת למזרן שלו כי הוא קמצן. מר קראב הוא בן למשפחת שודדי ים. יוג'ין מכר את נשמתו להולנדי המעופף. בן 56 בתחילת הסדרה. גארי וילסון ג'וניור החילזון (Gary Willson Junior):(הקישור אינו פעיל) גארי הוא חיית המחמד של בובספוג. גארי הוא חילזון, אולם קולו מוצג בסדרה בקול של חתול. אומנם אנו איננו מבינים את יללותיו של גארי באופן מפורש, אך בובספוג מבין אותן לרוב כאילו דיברו באותה השפה. החבר הטוב ביותר של ספוט לפי הפרק "גרי וספוט"(242). שלדון פלנקטון (Sheldon J. Plankton):(הקישור אינו פעיל) פלנקטון הוא פלנקטון ומכאן נובע שמו, הוא הנבל הראשי של הסדרה. יצור זעיר שמנהל את "מסעדת הדלי" הכושלת בה הוא גר, ומנסה למכור מזון בשם "נזיד הקישקעס", רעל שרק פטריק אוהב. באחד הפרקים של עונה 8 (176) סקווידוויד מצליח להפוך את הנזיד לאוכל אהוב וקרא לו נזיד הדלי אך בסופו הוא התפטר מתפקידו עקב לסבתו למדה אותו לקח. אויבו המושבע של מר קראב. פלנקטון ידוע בניסיונותיו הכושלים לגנוב את הנוסחה של קציצת הסרטן, הנמצאת בכספת של מר קראב ב"סרטן הפריך". בעבר פלנקטון ומר קראב היו ידידים, ואף ניסו להקים מסעדה יחדיו, אך פרצה ביניהם מריבה והם נפרדו לתמיד. במהלך אותה מריבה, פלנקטון גרם בטעות ליצירת קציצת הסרטן. אשתו של פלנקטון היא מחשב בשם קרן, הנוהגת ללעוג לפלנקטון על מזימותיו. קרן פלנקטון (Karen Plankton): (בגרסה האנגלית נקראת קארן פלנקטון) מחשב. אשתו של פלנקטון. מרגיזה את פלנקטון כשהיא נותנת לו רעיונות לגנבת המתכון הסודי, והוא אינו מעוניין בהצעות שלה. קרן גם הוחלפה אבל חזרה אל פלנקטון. לפי הפרק "הווירוס של קרן" (238) היא רואה את פלנקטון בתור בחור שרירי וחזק. אמא שלה שונאת את פלנקטון. פרל קראב (Pearl Krabs): בתו הלווייתנית בת הטיפש-עשרה של מר קראב. היא מפונקת, רגישה, בכיינית ושטחית בעיקר, אוהבת ללכת לקניון ולהסתובב עם חברותיה ולעיתים קרובות אביה מביך אותה. מעריצה של הלהקה "בנים שבוכים". חברי הלהקה הופיעו ביום הולדתה ה-16 בזכות בובספוג. פעמים רבות חברותיה יורדות עליה ואף טענו באחד הפרקים שהיא ובובספוג נועדו זה לזה, דבר שהעליב אותה. לא ידוע מיהם ההורים שלה. גברת פאף (Mrs. Puff): אבו נפחא. בעלת בית הספר לשיט של בקיני בוטום, בו לומד בובספוג. גברת פאף גרה בדלי ורוד עם חצר. היא מתעבת את בובספוג מכיוון שהוא מסכן את חייה בכל מבחן נהיגה והיא אף פוטרה מתפקידה וישבה בכלא כמה פעמים בגללו. במספר פרקים ישנן רמיזות לעברה המפוקפק של גברת פאף. כך, מה שעלה בגורלו של בעלה לא מוזכר, אף שלפי תיאוריות מעריצים הוא מצא את דרכו לעיר הצדפים, ויצא ממנה בשלום לאחר בובספוג: הסרט. בשני פרקים נוספים, גברת פאף התבטאה לגבי האפשרות שתידרדר נפשית להזיות, ואומרת כי "מוטב שלא תחזור על עברה". בפרק בו גברת פאף גונבת את סירתו של בובספוג, היא אומרת "אני מקווה שאני זוכרת איך עושים את זה", ומפריחה בלון ומקפלת אותו בצורת כלב. בטרם היא ניגשת לגנוב את סירתו, היא מתלבטת אם עליה לעבור לעיר חדשה וליצור זהות חדשה, אך אז מכריזה "no, not again", אמירה שממנה נובע כי גברת פאף למעשה משתמשת בזהות בדויה, והגיעה לביקיני בוטום ממקום אחר. רמז נוסף להחלפת הזהות ניתן בפרק ובו נחשפים מיטלטליה הרבים של גברת פאף, וביניהם תיק מסמכים הנושא את הכותרת "גברת פאף", וכן עיתון עם כתבה שהכותרת שלה היא "deranged boat teacher makes gataway distract authorities with balloon animals" ("מורת שייט מופרעת נמלטת מהרשויות באמצעות בלונים בצורת חיות"), ועליה תמונתה. גברת פאף סובלת לא פעם מהזיות, ובפרק אחד היא אף נכנסת לכלא בעקבות הזייה מתמשכת. בנוסף, גברת פאף סובלת מהפרעת דחק פוסט-טראומטית, דבר הנחשף כאשר בובספוג פונה אליה בעודה יושבת במסעדה, והיא בטוחה לפתע שהם בשיעור נהיגה ושחייבים לבלום את כלי הרכב בטרם תיגרם תאונה. בהמשך, נרמז כי גברת פאף סובלת אף מקלפטומניה ומאגרנות כפייתית, משנמצא כי בין מטלטליה חפצים רבים שאינם שייכים לה, וכן כי גנבה את חלזון המחמד של סקווידויד. בפרק ובו בובספוג עורך מסיבה, בעוד האורחים מנהלים שיחות חולין זה עם זה, גברת פאף מנהלת שיחה עם חפץ דומם. גברת פאף אף מנסה להרוג את בובספוג בפרק "דרבי ההרס", לאחר שזה לא נהרג בכוחות עצמו. פאטצ'י הפיראט (Patchy the Pirate): אדם המחופש לפיראט, מנחה פרקים מסוימים בסדרה, מנהל מועדון המעריצים של בובספוג והמעריץ הכי גדול של בובספוג. את פאצ'י הפיראט משחק טום קני, המדבב של בובספוג באנימציה. זו הדמות היחידה שלא מצוירת באנימציה חוץ מבפרק "Spongebob's road to Christmas" בעונה 13. פוטי התוכי (Potty the Parrot): בובת תוכי של פאצ'י הפיראט. פוטי נוהג לומר משפטים סרקסטיים ולעשות תעלולים. איש הים (Mermaid Man, מילולית: "איש-בת-ים"): מעין פרודיה על "אקווהמן" ו"באטמן", גיבור על לשעבר, מושא הערצתם של בובספוג ופטריק. איש הים מתגורר יחד עם נער הקסם בבית האבות שבביקיני בוטום, בכל פעם שהוא שומע את המילה "נבל" הוא מתחיל להילחץ, לרוץ ולא שולט בעצמו. נער הפלא (Barnacle Boy): (מכונה גם נער הקסם בעונות הראשונות) עוזרו ושותפו הנאמן של איש הים. על אף שהוא קשיש, איש הים רואה בו ילד קטן, מעין פרודיה על "רובין". מן ריי (Man Ray): אויבם המושבע של איש הים ונער הקסם, שרוצה להשתלט על האוקיינוס. לפי הפרק "שובו של מן ריי" הוא יצא לפנסיה מרשע אך חזר לאחר שבובספוג ופטריק עצבנו אותו. הבועה המזוהמת (Dirty Bubble): מעין פרודיה על הארי המזוהם, אחד האויבים של איש הים ונער הקסם. בועה גדולה ומרושעת שאוהבת לאכול חול. לאחר שתופסת את איש הים ונער הקסם, בובספוג מפוצץ אותה. מכונה גם "בועת הרשע". יכול להפוך לטוב אם מנקים אותו. ההולנדי המעופף (Flying Dutchman): רוח של שודד ים שנמצאת בביקיני בוטום. ההולנדי המעופף אוהב להפחיד אנשים תמימים. מעין פרודיה על אגדת הים על דיווי ג'ונס וספינת הרפאים שלו. לארי הלובסטר (Larry the Lobster): מציל בים של ביקיני בוטום. לארי הוא לובסטר שרירי, אשר מרבה לבלות בחדרי כושר ובתחרויות הרמת משקולות וזריקת עוגנים. הפך למנהל בסרטן הפריך לזמן קצר בפרק "לארי המנהל". סקוויליאם פנסיסן (Squilliam Fancyson): אויבו המושבע של סקווידוויד, נבל משנה של הסדרה, תמנון מולטי-מיליונר, בעל גבה מחוברת, מפורסם ונדבן אשר מתנכל לסקווידוויד. מופיע במספר פרקים. בטסי קראב (Betsy Krabs): (מכונית גם גברת קראב) סרטנית. אימו של יוג'ין קראב. באחד הפרקים נראה כי התפתח בינה ובין פלנקטון רומן. בָּאבֶּלְבָּאס (Bubble Bass): אויבו של בובספוג, ודג בעל דמות דג בס, כמשתמע משמו. מעונה 11 מתחיל להיות עם תפקיד יותר מרכזי בסדרה. הוא גר במרתף של אימו. פרץ' פרקינס: עיתונאי המופיע מספר פעמים בסדרה. שמו נחשף לראשונה בסרט. נפטון (Neptune): נפטון הוא מלך ביקיני בוטום והאוקיינוס השקט. באחד הפרקים נודע שנפטון חוגג יום-הולדת 5,000. אביו של טריטון. טריטון (Triton): בנו של נפטון, מלך האוקיינוס השקט. נודע כי הוא נשלח לאי מסתורי בעקבות עונש שנפטון נתן לו, בובספוג ופטריק מצאו אותו והחזירו אותו לנפטון לאחר שחירב את ביקיני בוטום. מופיע בפרק אחד. חבר בועון (Bubble Buddy): חברו של בובספוג שהוא יצר בעצמו, נחשב לדומם אך בעל אישיות ויכולת לדבר ולזוז. בוב ציור (DoodleBob): דודלבוב הוא דמות מצוירת מרושעת שנוצרה על ידי בובספוג בעזרת עיפרון ענקי, הוא הופיע לראשונה בעונה 2 וחזר בעונה 11 כדי לנקום בבובספוג. ריאנה לילי פלנקטון: סבתא של שלדון פלנקטון. ריאנה רוצה שפלנקטון ישתלט על מסעדת הסרטן הפריך. מאוהבת בסקווידוויד. הופיעה בכמה פרקים. הנסיכה מינדי: הבת של המלך נפטון דמות מהסרט של בובספוג לא נראתה בסדרה מעולם פרט לפרק אחד שהיה לבובספוג יומלדת נראתה מחוץ לדלת של בובספוג עם מתנה. כך נרמז שהיא אחותו של טריטון וכי הסרט הראשון מתקיים בעתיד. פרד: דג ששובר את רגלו פעמים רבות במהלך הסדרה. מאז שידור הפרק הראשון בסדרה "דרוש עובד", הסדרה הפכה ללהיט בארצות הברית ועם הזמן גם בשאר העולם. הסדרה נחשבת לסדרה המצליחה ביותר של ניקלודיאון, וזכתה בארבעה פרסי אמי. אף על פי שהסדרה הייתה מיועדת למבוגרים, היא הצליחה בעיקר בקרב ילדים, ודמותו של בובספוג נחשבת לאייקון בעולם הילדים ובכלל. הסדרה זכתה לפרסום ולאהבת הקהל וזכתה כמה וכמה פעמים בפרס בחירת הילדים של ניקלודיאון. הסדרה שילבה בעונותיה שלל מוטיבים חוזרים, ביניהם: פרד (דג שהופיע מספר פעמים בסדרה אשר המשפט המזוהה איתו הוא: "הרגל שלי!"), קווין מלפפון הים, ועוד. בישראל הסדרה עלתה לאוויר ב-1 ביולי 2003 עם פתיחת שידורי ערוץ ניקלודיאון בארץ. במהלך השנים הסדרה תפסה תאוצה והצליחה בדומה לשאר מדינות העולם בהן היא משודרת. בארץ בין היתר נמכרים מוצרים ממותגים של הסדרה, דמויות הסדרה הופיעו על מצרכי מזון שונים, בובספוג היה חלק במופעי הפסטיגל של שנת 2005, שני הסרטים הראשונים המבוססים על הסדרה, וכמה פרקים מהעונה הראשונה והשלישית יצאו בתקליטורי DVD בכותרת "בובספוג מכנס מרובע: המיטב" על ידי הד ארצי בשנת 2007. עקב הצלחתה בארץ והפיכתה לסדרת קאלט, ערוץ ניקלודיאון מקיים מדי שנה בחופשות יום שידורים מיוחד שבו משדרים חלק מפרקי הסדרה במרתון הנמשך 24 שעות, כשהצופים בוחרים חלק מהפרקים שמשודרים באתר האינטרנט של הערוץ וביישומון שלו. משנת 2021, ברשתות החברתיות עולים ראיונות עם מדבבי הסדרה ואנשי הצוות מאחורי הקלעים של הדיבוב העברי של הסדרה, הראיונות עולים כפרקים בהסכת בשם "פודקאסט-ספוג מכנסמרובע". ב-23 במרץ 2023, עלה הפרק הראשון של הסדרה לערוץ היוטיוב הרשמי של ניקלודיאון ישראל (הפרק: דרוש עובד / שואב השונית / תה מתחת לכיפה). ב-10 באפריל 2023, עלה הפרק הראשון בעונה השנייה של הסדרה לערוץ היוטיוב הרשמי של ניקלודיאון ישראל (הפרק: הנעליים / היום החופשי של סקווידוויד). ב-16 באפריל 2023, עלה הפרק הראשון בעונה השלישית של הסדרה לערוץ היוטיוב הרשמי של ניקלודאיון ישראל (הפרק: האצה של השכן / בובספוג המציל). אסטרולוגיה עם סקווידוורד: סדרה של 6 סרטונים קצרים בני 45 שניות ששודרו בין פרסומות בערוץ ניקולודיאון בשנים 2000–2001, ושודר בארץ שבנותיו הראשונות של הערוץ. בגרסה העברית, בניגוד לסדרה ששונה השם לסקווידוויד, הוא נקרא סקווידוורד גם בגרסה העברית, ובכל סרטון הוא דן במזל החודשי, המוצג עם אחת מדמויות הסדרה. את קריינות של הסדרה קריין עמי מנדלמן ואת סקווידוורד דיבב גלעד קלטר שדיבב גם בסדרה המקורית. הופקו 6 פרקים עבור המזלות סרטן (מר קראב), תאומים, ארי (פלנקטון), דגים, קשת (בובספוג) ושור (פטריק). מחנה האלמוגים: שנות הילדות של בובספוג: סדרת בת המתמקדת בבובספוג בגיל 10, במחנה הקיץ "מחנה האלמוגים", בו הוא נפגש עם דמויות מסדרת האם כמו פטריק, סקווידויד סנדי ומר קראב. הסדרה עלתה לשידור במרץ 2021. המופע של פטריק: סדרת בת בה פטריק סטאר מנחה תוכנית אירוח משלו, עם עזרה ממשפחתו. הסדרה עלתה לשידור בשנת 2021 באנגלית, ובעברית עלתה לשידור בשנת 2022. בובספוג: הסרט: סרט קולנועי, והראשון של הסדרה. יצא לאקרנים ב־19 בנובמבר 2004 בארצות הברית, וב־14 באפריל 2005 בישראל. אטלנטיס מכנסמרובע: הסרט השני של הסדרה. יצא לאקרנים ב־12 בנובמבר 2007 בארצות הברית. הסרט טרם שודר בישראל. בובספוג מתחת לאפס(הקישור אינו פעיל): הסרט השלישי של הסדרה. יצא לאקרנים ב־6 בנובמבר 2009 בארצות הברית, ובשנת 2010 שודר לראשונה בערוץ ניקלודיאון בישראל. בובספוג מכנס מרובע: הסרט: הסרט הרביעי של הסדרה, והשני הקולנועי. עלה לאקרנים ב-6 בפברואר 2015. בובספוג הסרט: מבצע הצלה: הסרט החמישי של הסדרה, והשלישי הקולנועי. עלה לאקרנים ב-14 באוגוסט 2020 בקנדה, ועתיד לעלות ל-CBS All Access במהלך שנת 2021 בארצות הברית. ערך מורחב – בובספוג – המחזמר בובספוג מכנסמרובע עובד למחזמר בהשתתפות שחקנים חיים בשנת 2016 על ידי הבמאית טינה לנדאו. הצגת הבכורה של SpongeBob SquarePants: The Broadway Musical נערכה בשיקגו בשנת 2016, ועלתה לראשונה בברודוויי ב-Palace Theatre ב-4 בדצמבר 2017.‏ המחזמר היה מועמד לפרס טוני למחזמר הטוב ביותר לשנת 2018 (הפסיד לביקור התזמורת). בשנת 2024 המחזמר הגיע לישראל עם המדבבים המקוריים בעברית לשחק את דמויתהם, כגון עידו מוסרי שדיבב את בובספוג בעברית בסדרה, שיחק במחזמר בתור בובספוג. בישראל ומחוצה לה משווקים מוצרים שונים בחסות הסדרה, לדוגמה בישראל נמכרים מוצרי היגיינה וציוד משרדי עליהם מוטבע לוגו הסדרה. המשחקים החלו בשנת 2001, כאשר בובספוג התחיל לשווק אותם ברשתות האינטרנט והמחשב, כמו אפל וווינדוס ובקונסולות שונות, כמו בפלייסטיישן, בקונסולות של נינטנדו ואפילו באקס בוקס. כל המשחקים מבוססים על פרקים וסרטים שהיו, כמו "המתחזה", "קרב על ביקיני בוטום", "בובספוג לפני הספירה", "בובספוג: הסרט", פרקי מרוץ ספינות, פרקי "איש הים ונער הקסם" וכו'. בין השנים 2002–2005, התחילה הפקת משחקים של בובספוג, יחד עם סדרות שונות בניקטונס, כמו ג'ימי ניוטרון, דני פנטום וקסם של הורים. באתר וואלה ניקלודיאון, היה ניתן לרכוש את כל המשחקים. "ניקטונס התאחדו!" (באנגלית, "!Nicktoons Unite") הוא משחק פלטפרומה שהופץ בשנת 2005 על ידי THQ. המשחק משולב עם ארבע סדרות שהיו בניקטונס: בובספוג מכנסמרובע, ג'ימי ניוטרון, דני פנטום וקסם של הורים. המשחק הופק על ידי מארה צ'אפה, טרבור גימון וצוות ניקלודיאון. Spongiforma squarepantsii מדיה וקבצים בנושא בובספוג מכנסמרובע בוויקישיתוף אתר האינטרנט הרשמי של בובספוג מכנסמרובע (באנגלית) בובספוג מכנסמרובע, ברשת החברתית פייסבוק בובספוג מכנסמרובע, ברשת החברתית אקס (טוויטר) בובספוג מכנסמרובע, סרטונים בערוץ היוטיוב "בובספוג מכנסמרובע", במסד הנתונים הקולנועיים IMDb (באנגלית) "בובספוג מכנסמרובע", באתר נטפליקס "בובספוג מכנסמרובע", באתר AllMovie (באנגלית) "בובספוג מכנסמרובע", באתר Rotten Tomatoes (באנגלית) "בובספוג מכנסמרובע", באתר Metacritic (באנגלית) "בובספוג מכנסמרובע", באתר אידיבי "בובספוג מכנסמרובע", במסד הנתונים הקולנועיים KinoPoisk (ברוסית) "בובספוג מכנסמרובע", במיזם "אישים" לתיעוד היצירה הישראלית Encyclopedia SpongeBobia (אנציקלופדיה בובספוגיה) – אתר של פאנדום באנגלית העוסק בסדרה עמית קוטלר, ים-הולדת לספוג, באתר ynet, 17 ביולי 2009 אריאנה מלמד, בובספוג: גם למבוגרים אינפנטילים, באתר ynet, 7 באוגוסט 2012 נירית אנדרמן, 50 גוונים של צהוב: כל שערוריות בובספוג, באתר הארץ, 21 בפברואר 2015 מעין רודה‏, הספוג בן 20: חמשת הפרקים הבלתי נשכחים של "בובספוג מכנסמרובע", באתר וואלה, 14 ביולי 2019 בובספוג, מאחוריך: פטריק סטאר יעמוד במרכז סדרה חדשה, באתר ynet, 10 באוגוסט 2020 מהשבוע: דורה, דייגו ובובספוג בערבית בערוץ 'מכאן 33', באתר אייס, 13 באוגוסט 2017 Dalton Norman, SpongeBob SquarePants Season 15: Renewal, Cast, Story & Everything We Know, ScreenRant, ‏2023-10-04 (באנגלית) פרק 85 דובב ב-2015 ופרק 92 דובב אך לא שודר בגלל בעיות של זכויות יוצרים פרק 134 - ״מאבק אחרון״ שודר בארץ באותו יום בו שודר בארצות הברית, בתאריך 22 באפריל 2010 לציון יום כדור הארץ. Joest, Mick (22 July 2017). "What's In A Krabby Patty? Here's What The Spongebob Producer Knows". CinemaBlend. Archived from the original on July 25, 2017. Retrieved 20 July 2017. בובספוג מכנסמרובע, באתר www.ishim.co.il "SpongeBob SquarePants (character)", באתר Encyclopedia SpongeBobia של פאנדום "בובספוג מכנסמרובע", באתר וואלה ניקלודיאון "Patrick Star", באתר Encyclopedia SpongeBobia של פאנדום "Squidward Tentacles", באתר Encyclopedia SpongeBobia של פאנדום "סקווידוויד טנטקלס", באתר וואלה! ניקלודיאון "Sandy Cheeks", באתר Encyclopedia SpongeBobia של פאנדום "סנדי צ'יקס", באתר וואלה! ניקלודיאון "Eugene H. Krabs", באתר Encyclopedia SpongeBobia של פאנדום "מר קראב", באתר וואלה! ניקלודיאון Today Is Mr. Krabs' Birthday & His Age Is Going To Make ’90s Kids Feel Extremely Old, Bustle, ‏2017-11-30 (באנגלית) "Gary the Snail", באתר Encyclopedia SpongeBobia של פאנדום "גארי", באתר וואלה! ניקלודיאון "Sheldon J. Plankton", באתר Encyclopedia SpongeBobia של פאנדום "שלדון פלנקטון", באתר וואלה! ניקלודיאון "Karen Plankton", באתר Encyclopedia SpongeBobia של פאנדום קרן צחקה של שמו הפרטי של פלנקטון בפרק 58 (עונה 3, פרק 18) ב' – "הצבא של פלנקטון" ("Plankton's Army"). "Pearl Krabs", באתר Encyclopedia SpongeBobia של פאנדום "Mrs. Puff", באתר Encyclopedia SpongeBobia של פאנדום SPONGEBOB CONSPIRACY #3: The Mrs. Puff Theory, נבדק ב-2021-08-30 Mrs. Puff, Encyclopedia SpongeBobia (באנגלית) The Mrs. Puff Theory, spongebob.fandom.com (באנגלית אמריקאית) "Patchy the Pirate", באתר Encyclopedia SpongeBobia של פאנדום "Potty the Parrot", באתר Encyclopedia SpongeBobia של פאנדום "Mermaid Man", באתר Encyclopedia SpongeBobia של פאנדום "Barnacle Boy", באתר Encyclopedia SpongeBobia של פאנדום "Man Ray", באתר Encyclopedia SpongeBobia של פאנדום "Dirty Bubble", באתר Encyclopedia SpongeBobia של פאנדום "Flying Dutchman", באתר Encyclopedia SpongeBobia של פאנדום "Larry the Lobster", באתר Encyclopedia SpongeBobia של פאנדום "Squilliam Fancyson", באתר Encyclopedia SpongeBobia של פאנדום "Betsy Krabs", באתר Encyclopedia SpongeBobia של פאנדום גברת קראב ניהלה רומן עם פלנקטון בפרק 67 (עונה 4, פרק 7) א' – "אויב משפחתי" ("Enemy In-Law"). Perch Perkins(הקישור אינו פעיל, 16.2.2022) באתר Encyclopedia SpongeBobia של פאנדום "The SpongeBob SquarePants Movie", באתר Encyclopedia SpongeBobia של פאנדום "Atlantis SquarePantis", באתר Encyclopedia SpongeBobia של פאנדום "Truth or Square", באתר Encyclopedia SpongeBobia של פאנדום צפייה ישירה בסרט "בובספוג מתחת לאפס" בעברית ובליווי כתוביות, באתר וואלה! ניקלודיאון "The SpongeBob Movie: Sponge Out of Water", באתר Encyclopedia SpongeBobia של פאנדום "The SpongeBob Movie: Sponge on the Run", באתר Encyclopedia SpongeBobia של פאנדום By SOPAN DEBNOV. 22, 2017 (2017-11-22). "With a Singing SpongeBob, Nickelodeon Aims for a Broadway Splash – The New York Times". Nytimes.com. נבדק ב-2018-01-11.